ANC veroordeel moord op aarbeiboerJeffrey en Beverly Zetler. Foto: Facebook Die ANC in die Wes-Kaap het sy skok uitgespreek oor die moord op die bekende aarbeiboer Jeffrey Zetler. Zetler, eienaar van die bekende Mooiberg-padstal net buite Stellenbosch, is Saterdag laatmiddag dood nadat hy verskeie kere met ŉ skerp voorwerp in die bors gesteek is in sy kantoor op die Brakelsdal-plaas. “Ons stuur ons medelye aan die hele Zetler-familie, kollegas by Agri Wes-Kaap en die hele boerderygemeenskap van Stellenbosch,” het Faiez Jacobs, die ANC se provinsiale sekretaris, gesê. Jacobs het gesê die ANC beskou plaasmoorde in ’n baie ernstige lig en stem saam met Agri Wes-Kaap dat een moord een te veel is. “Die ANC is baie bekommerd oor statistiek wat vroeër die jaar vrygestel is waarvolgens huishoudings in die Wes-Kaap meer geneig is om die slagoffers van misdaad te wees as in enige ander provinsie.” Jacobs het gesê huishoudings op plase het dit nog moeiliker weens hul isolasie en afstand wat hulle ŉ maklike teiken vir misdadigers maak. “Ons doen ŉ beroep op ons polisiedepartement om meer hulpbronne en polisiebeamptes te verskaf, spesifiek om huishoudings te beskerm, insluitend ŉ groter polisiesigbaarheid en patrollies by afgeleë plase reg oor die provinsie.” Zetler het lone aan sy werkers betaal en was besig om die groep werkers te vervoer toe hy oorval is. “Die verdagtes het aangedring op die sleutels van die kluis en Zetler beveel om dit vir hulle oop te sluit. Hulle het hom van kontant én ander goedere beroof en hom daarna met ŉ mes doodgesteek. Zetler is minute later op die toneel dood,” het kapt. FC van Wyk, woordvoerder van die polisie, gesê. Zetler se vrou, Beverly, het Saterdag verjaar. “Daar is geen woorde wat ooit ons verlies en verplettering kan beskryf nie. Jeff, Pa, jy het soveel aan so baie mense gegee en so ŉ verskil gemaak in die lewe van jou gesin, jou Joodse gemeenskap, jou vriende, jou personeel en die hele wêreld,” het Nicole Shapiro, een van Zetler se twee dogters, gesê. Zetler is al vier keer vantevore beroof. Hy is tydens een van die voorvalle in die instapkluis vasgebind. Die polisie het gesê sake van moord en roof word ondersoek. Daar word na vier verdagtes gesoek. Zetler is Dinsdag in die Joodse begraafplaas van Stellenbosch begrawe.